Document ID: 32011R0626
Publication Date: 2011-05-04

Content:
32011R0626
L 178/1
SLUŽBENI LIST EUROPSKE UNIJE
04.05.2011.
DELEGIRANA UREDBA KOMISIJE (EU) br. 626/2011
od 4. svibnja 2011.
o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti klimatizacijskih uređaja
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2010/30/EU Europskog parlamenta i Vijeća od 19. svibnja 2010. o označivanju potrošnje energije i ostalih resursa proizvoda koji koriste energiju pomoću oznaka i standardiziranih informacija o proizvodu (1), a posebno njezin članak 10.,
budući da:
(1)
Direktivom 2010/30/EU zahtijeva se da Komisija donese delegirane akte u vezi s označivanjem proizvoda koji koriste energiju, koji imaju velik potencijal za uštedu energije i imaju veliki raspon radnih značajki uz jednaku funkcionalnost.
(2)
Odredbe o označivanju energetske učinkovitosti klimatizacijskih uređaja utvrđene su Direktivom Komisije 2002/31/EZ od 22. ožujka 2002. o provedbi Direktive Vijeća 92/75/EEZ u vezi s označivanjem energetske učinkovitosti kućanskih klimatizacijskih uređaja (2). Provedbenom direktivom utvrđuju se različite skale označivanja za klimatizacijske uređaje koji koriste različite tehnologije, a određivanje energetske učinkovitosti temelji se samo na radu pri punom opterećenju.
(3)
Električna energija koju troše klimatizacijski uređaji čini znatan udjel u ukupnim potrebama kućanstava za električnom energijom u Uniji. Osim već postignutih poboljšanja energetske učinkovitosti, pri klimatizacijskim uređajima postoje velike mogućnosti za daljnje smanjivanje potrošnje energije.
(4)
Direktivu 2002/31/EZ trebalo bi staviti izvan snage i ovom bi Uredbom trebalo utvrditi nove odredbe kako bi se osiguralo da oznaka energetske učinkovitosti proizvođačima bude snažan poticaj za daljnje poboljšavanje energetske učinkovitosti klimatizacijskih uređaja i za ubrzanje transformacije tržišta prema energetski učinkovitim tehnologijama.
(5)
Odredbe ove Uredbe trebale bi se primjenjivati na klimatizacijske uređaje zrak-zrak, izlazne snage hlađenja (ili izlazne snage grijanja ako je osigurana samo funkcija grijanja) do 12 kW.
(6)
Tehnološki razvoj u području poboljšanja energetske učinkovitosti klimatizacijskih uređaja posljednjih je godina bio vrlo brz. To je nekolicini trećih zemalja omogućilo uvođenje strogih zahtjeva u pogledu minimalne energetske učinkovitosti i dovelo do uvođenja novih sustava označivanja energetske učinkovitosti koji se temelje na sezonskoj učinkovitosti. Današnji uređaji, izuzimajući jednokanalne i dvokanalne klimatizacijske uređaje, koji postižu najviše razine učinkovitosti u velikoj su mjeri premašili razine učinkovitosti A utvrđene Direktivom 2001/31/EZ.
(7)
Ovom se Uredbom uvode dvije skale energetske učinkovitosti koje se temelje na primarnoj funkciji i na posebnim aspektima koji su važni za potrošača. S obzirom na to da se klimatizacijski uređaji uglavnom koriste u uvjetima djelomičnog opterećenja, testiranje učinkovitosti treba zamijeniti metodom mjerenja sezonske učinkovitosti, osim za jednokanalne i dvokanalne klimatizacijske uređaje. Pri metodi sezonskog mjerenja na bolji se način uzimaju u obzir prednosti tehnologije kod koje se koristi pretvornik i uvjeti u kojima se ti uređaji koriste. Nova metoda izračunavanja učinkovitosti skupa s minimalnim zahtjevima u pogledu energetske učinkovitosti koji su u provedbenoj mjeri o ekološkom dizajnu utvrđeni na višoj razini od sadašnje razine A dovest će do ponovnog razvrstavanja tih uređaja. Stoga bi za dijeljene, prozorske i zidne klimatske uređaje trebalo koristiti novu ljestvicu energetske učinkovitosti A-G pri kojoj se svake dvije godine na vrhu skale dodaje „+” dok se ne postigne razred A+++.
(8)
Za dvokanalne i jednokanalne klimatizacijske uređaje trebalo bi i dalje koristiti pokazatelje energetske učinkovitosti u stabilnom stanju jer na tržištu trenutačno nema uređaja s pretvornicima. Budući da ponovno razvrstavanje tih uređaja nije primjereno, za jednokanalne i dvokanalne klimatizacijske bi uređaje trebalo primjenjivati ljestvicu A+++-D. Dok ti uređaji, koji su sami po sebi manje učinkoviti od dijeljenih uređaja, mogu na ljestvici A+++-D dosegnuti najviše razred energetske učinkovitosti A+, učinkovitiji dijeljeni uređaji mogu dosegnuti razred energetske učinkovitosti A+++.
(9)
Ova bi Uredba trebala osigurati da potrošači dobiju točnije komparativne informacije o učinkovitosti klimatizacijskih uređaja.
(10)
Očekuje se da će kombinirani učinak označivanja energetske učinkovitosti utvrđenog ovom Uredbom i Uredbom o provedbi Direktive 2009/125/EZ Europskog parlamenta i Vijeća u vezi sa zahtjevima za ekološki dizajn klimatizacijskih uređaja (3) do 2020. godine rezultirati godišnjom uštedom električne energije od 11 TWh, u usporedbi sa stanjem kakvo bi bilo da se ne poduzmu nikakve mjere.
(11)
Razina buke klimatizacijskog uređaja mogla bi biti važan aspekt za krajnje korisnike. Da bi im se omogućila dobra informiranost pri donošenju odluka, na oznaku bi klimatizacijskog uređaja trebalo uvrstiti i podatke o emisijama buke.
(12)
Podaci navedeni na oznaci trebali bi biti dobiveni pouzdanim, točnim i ponovljivim mjernim postupcima, uzimajući u obzir najnovije priznate mjerne metode, kao i usklađene norme, ako su raspoložive, koje donose europska tijela za normizaciju, kako je navedeno u Prilogu I. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa (4).
(13)
Ovom bi se Uredbom trebao odrediti jedinstveni izgled oznaka za klimatizacijske uređaje i zahtjevi u pogledu njihovog sadržaja.
(14)
Osim toga, ovom bi se Uredbom trebali odrediti zahtjevi u pogledu tehničke dokumentacije i informacijskog lista za klimatizacijske uređaje.
(15)
Nadalje, ovom bi se Uredbom trebali odrediti zahtjevi u pogledu informacija koje treba osigurati za bilo koji oblik prodaje na daljinu, za oglašavanje i izradu tehničkih promidžbenih materijala za klimatizacijske uređaje.
(16)
Primjereno je predvidjeti preispitivanje odredaba ove Uredbe vodeći pritom računa o tehnološkom napretku.
(17)
Da se olakša prijelaz s Direktive 2002/31/EZ na ovu Uredbu, klimatizacijske uređaje označene u skladu s ovom Uredbom treba smatrati usklađenima s Direktivom 2002/31/EZ.
(18)
Dobavljačima koji žele staviti na tržište klimatizacijske uređaje koji mogu ispuniti zahtjeve za više razrede energetske učinkovitosti trebalo bi dopustiti korištenje oznaka na kojima su navedeni ti razredi prije datuma kada njihov prikaz postaje obvezan.
(19)
Direktivu 2002/31/EZ stoga bi trebalo staviti izvan snage,
DONIJELA JE OVU UREDBU:
Članak 1.
Predmet i područje primjene
1. Ovom se Uredbom utvrđuju zahtjevi u pogledu označivanja i pružanja dodatnih informacija o klimatizacijskim uređajima s mrežnim napajanjem, nazivnog kapaciteta ≤ 12 kW za hlađenje ili grijanje, ako proizvod nema funkciju hlađenja.
2. Ova se Uredba ne primjenjuje na:
a)
uređaje koji koriste neelektrične izvore energije;
b)
klimatizacijske uređaje pri kojima kondenzator i/ili isparivač kao medij za prijenos topline ne koriste zrak.
Članak 2.
Definicije
Osim definicija iz članka 2. Direktive 2010/30/EU Europskog parlamenta i Vijeća (5), primjenjuju se sljedeće definicije:
1.
„klimatizacijski uređaj” znači uređaj koji može hladiti i/ili grijati zrak u zatvorenom prostoru koristeći ciklus s kompresijom pare koji pokreće električni kompresor, uključujući klimatizacijske uređaje koji imaju dodatne funkcije kao što su odvlaživanje i pročišćavanje zraka, prozračivanje ili dodatno zagrijavanje zraka električnim grijačima i uređajima koji mogu koristiti vodu (bilo kondenziranu vodu koja se formira na strani isparivača ili vodu koja se dodaje izvana) za isparavanje na kondenzatoru pod uvjetom da uređaj može isto tako funkcionirati bez uporabe dodatne vode, koristeći samo zrak;
2.
„dvokanalni klimatizacijski uređaj” znači klimatizacijski uređaj kod kojeg se tijekom hlađenja ili zagrijavanja ulazni zrak za kondenzator ili isparivač dovodi u jedinicu iz vanjskog prostora kroz jedan kanal i izbacuje u vanjski prostor kroz drugi kanal i koji je cijeli smješten uza zid u prostoru koji se klimatizira;
3.
„jednokanalni klimatizacijski uređaj” znači klimatizacijski uređaj kod kojeg se tijekom hlađenja ili zagrijavanja ulazni zrak za kondenzator ili isparivač dovodi u jedinicu iz prostora u kojem se nalazi jedinica i ispušta u taj isti prostor;
4.
„nazivni kapacitet” (Prated) znači kapacitet hlađenja ili zagrijavanja ciklusa s kompresijom pare, koji jedinica ima u standardnim nazivnim uvjetima;
5.
„krajnji korisnik” znači potrošač koji kupuje ili za kojeg se očekuje da će kupiti klimatizacijski uređaj;
6.
„prodajno mjesto” znači mjesto na kojem su klimatizacijski uređaji izloženi ili ponuđeni za prodaju, najam ili kupoprodaju s obročnom otplatom cijene.
Dodatne definicije za potrebe primjene priloga II. do VIII. navedene su u Prilogu I.
Članak 3.
Obveze dobavljača
1. Dobavljači provode aktivnosti kako su opisane u točkama (a) do (g):
(a)
za svaki se klimatizacijski uređaj osigurava tiskana oznaka, pri čemu se poštuju razredi energetske učinkovitosti kako su utvrđeni u Prilogu II. Oznaka ispunjava uvjete u pogledu oblika i sadržanih informacija kako su utvrđeni u Prilogu III. Za klimatizacijske uređaje, osim za jednokanalne i dvokanalne klimatizacijske uređaje, tiskana se oznaka mora staviti barem na pakiranje vanjske jedinice, za najmanje jednu kombinaciju vanjske i unutarnje jedinice s omjerom kapaciteta 1. Za druge se kombinacije informacije alternativno mogu navesti i na besplatnoj mrežnoj stranici;
(b)
daje se na raspolaganje informacijski list proizvoda, kako je utvrđen u Prilogu IV. Za klimatizacijske uređaje, osim za jednokanalne i dvokanalne klimatizacijske uređaje, informacijski se list mora staviti barem u pakiranje vanjske jedinice, za najmanje jednu kombinaciju vanjske i unutarnje jedinice s omjerom kapaciteta 1. Za druge se kombinacije informacije alternativno mogu navesti i na besplatnoj web-stranici;
(c)
tehnička dokumentacija kako je utvrđena u Prilogu V. na zahtjev se u elektroničkom obliku daje na raspolaganje tijelima država članica i Komisiji;
(d)
u svakom oglasu za određeni model klimatizacijskog uređaja, ako se u njemu navode podaci o potrošnji energije ili cijeni, navodi se i razred energetske učinkovitosti. Kada ima više mogućih razreda energetske učinkovitosti dobavljač ili proizvođač, ovisno o slučaju, navodi razred energetske učinkovitosti najmanje za „prosječnu” sezonu grijanja. Kada se ne može očekivati da krajnji korisnik vidjeti izloženi proizvod, informacije treba osigurati u skladu s Prilogom VI.;
(e)
u svim tehničkim promidžbenim materijalima o određenome modelu klimatizacijskog uređaja, u kojima su navedeni njegovi specifični tehnički parametri, navodi se i razred energetske učinkovitosti tog modela u skladu s Prilogom II.;
(f)
upute za uporabu daju se na raspolaganje;
(g)
za jednokanalne se uređaje na ambalaži, u dokumentaciji proizvoda i svim promidžbenim materijalima ili materijalima za oglašavanje, u elektroničkom ili papirnatom obliku, koristi naziv „lokalni klimatizacijski uređaji”.
2. Razred energetske učinkovitosti određuje se u skladu s Prilogom VII.
3. Obrazac oznake za klimatizacijske uređaje, osim za jednokanalne i dvokanalne klimatizacijske uređaje, u skladu je s Prilogom III.
4. Za klimatizacijske uređaje, osim za jednokanalne i dvokanalne klimatizacijske uređaje, oblik oznake utvrđen u Prilogu III. primjenjuje se prema sljedećem rasporedu:
(a)
za klimatizacijske uređaje, osim za jednokanalne i dvokanalne klimatizacijske uređaje, stavljene na tržište od 1. siječnja 2013., oznake s razredima energetske učinkovitosti A, B, C, D, E, F, G u skladu su s točkom 1.1. Priloga III. za klimatizacijske uređaje za hlađenje i grijanje, s točkom 2.1. Priloga III. za klimatizacijske uređaje samo za hlađenje i s točkom 3.1. Priloga III. za klimatizacijske uređaje samo za grijanje;
(b)
za klimatizacijske uređaje, osim za jednokanalne i dvokanalne klimatizacijske uređaje, stavljene na tržište od 1. siječnja 2015., oznake s razredima energetske učinkovitosti A+, A, B, C, D, E, F, u skladu su s točkom 1.2. Priloga III. za klimatizacijske uređaje za hlađenje i grijanje, s točkom 2.2. Priloga III. za klimatizacijske uređaje samo za hlađenje i s točkom 3.2. Priloga III. za klimatizacijske uređaje samo za grijanje;
(c)
za klimatizacijske uređaje, osim za jednokanalne i dvokanalne klimatizacijske uređaje, stavljene na tržište od 1. siječnja 2017., oznake s razredima energetske učinkovitosti A++, A+, A, B, C, D, E, u skladu su s točkom 1.3. Priloga III. za klimatizacijske uređaje za hlađenje i grijanje, s točkom 2.3. Priloga III. za klimatizacijske uređaje samo za hlađenje i s točkom 3.3. Priloga III. za klimatizacijske uređaje samo za grijanje;
(d)
za klimatizacijske uređaje, osim za jednokanalne i dvokanalne klimatizacijske uređaje, stavljene na tržište od 1. siječnja 2019., oznake s razredima energetske učinkovitosti A+++, A++, A+, A, B, C, D, u skladu su s točkom 1.4. Priloga III. za klimatizacijske uređaje za hlađenje i grijanje, s točkom 2.4. Priloga III. za klimatizacijske uređaje samo za hlađenje i s točkom 3.4. Priloga III. za klimatizacijske uređaje samo za grijanje;
5. Oblik oznake za dvokanalne klimatizacijske uređaje stavljene na tržište od 1. siječnja 2013., s razredima energetske učinkovitosti A+++, A++, A+, A, B, C, D, u skladu je s točkom 4.1. Priloga III. za dvokanalne klimatizacijske uređaje za hlađenje i grijanje, s točkom 4.3. Priloga III. za dvokanalne klimatizacijske uređaje samo za hlađenje i s točkom 4.5. Priloga III. za dvokanalne klimatizacijske uređaje samo za grijanje;
6. Oblik oznake za jednokanalne klimatizacijske uređaje stavljene na tržište od 1. siječnja 2013., s razredima energetske učinkovitosti A+++, A++, A+, A, B, C, D, u skladu su s točkom 5.1. Priloga III. za jednokanalne klimatizacijske uređaje za hlađenje i grijanje, s točkom 5.3. Priloga III. za jednokanalne klimatizacijske uređaje samo za hlađenje i s točkom 5.5. Priloga III. za jednokanalne klimatizacijske uređaje samo za grijanje.
Članak 4.
Obveze distributera
Distributeri osiguravaju da:
(a)
klimatizacijski uređaji koji se nalaze na prodajnome mjestu na vanjskoj prednjoj ili gornjoj strani uređaja imaju jasno vidljivu oznaku koju dobavljač osigurava u skladu s člankom 3. stavkom 1.;
(b)
se klimatizacijski uređaji ponuđeni za prodaju, najam ili kupoprodaju s obročnom otplatom cijene, kada se ne može očekivati da će krajnji korisnik vidjeti izloženi proizvod, prodaju s priloženim informacijama koje dobavljač osigurava u skladu s prilozima V. i VI.;
(c)
svaki oglas za određeni model klimatizacijskog uređaja sadržava uputu na razred energetske učinkovitosti tog modela ako se u oglasu objavljuju podaci o potrošnji energije ili cijeni. Kada ima više mogućih razreda energetske učinkovitosti, dobavljač/proizvođač navodi razred energetske učinkovitosti najmanje za „prosječnu” sezonu grijanja;
(d)
svi tehnički promidžbeni materijali o određenome modelu klimatizacijskog uređaja u kojima su navedeni njegovi specifični tehnički parametri sadržavaju razred(e) energetske učinkovitosti tog modela i upute za uporabu koje osigurava dobavljač. Kada ima više mogućih razreda energetske učinkovitosti, dobavljač/proizvođač navodi razred energetske učinkovitosti najmanje za područje „prosječne” sezone;
(e)
za jednokanalne se uređaje na ambalaži, u dokumentaciji proizvoda i svim promidžbenim materijalima ili materijalima za oglašavanje, u elektroničkom ili papirnatom obliku, koristi naziv „lokalni klimatizacijski uređaji”.
Članak 5.
Mjerne metode
Podaci koje treba osigurati u skladu s člankom 3. dobivaju se primjenom pouzdanih, točnih i ponovljivih mjernih postupaka, pri čemu se uzimaju u obzir najnovije priznate izračunske i mjerne metode, u skladu s Prilogom VII.
Članak 6.
Postupak verifikacije radi tržišnog nadzora
Pri ocjenjivanju sukladnosti deklariranog razreda energetske učinkovitosti, godišnje potrošnje energije ili potrošnje energije na sat, prema potrebi, i emisija buke, države članice primjenjuju postupak utvrđen u Prilogu VIII.
Članak 7.
Revizija
Komisija ovu Uredbu preispituje s obzirom na tehnološki napredak najkasnije pet godina od njezina stupanja na snagu. Pritom se posebna pozornost posvećuje svim značajnim promjenama u tržišnim udjelima različitih vrsta uređaja.
Članak 8.
Stavljanje izvan snage
Direktiva 2002/31/EZ stavlja se izvan snage od 1. siječnja 2013.
Članak 9.
Prijelazna odredba
1. Klimatizacijski uređaji stavljeni na tržište prije 1. siječnja 2013. moraju biti u skladu s odredbama utvrđenima u Direktivi 2002/31/EZ.
Članak 10.
Stupanje na snagu i primjena
1. Ova Uredba stupa na snagu dvadesetog dana od dana objave u Službenom listu Europske unije.
2. Primjenjuje se od 1. siječnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. svibnja 2011.

EuroVoc Classification:
Level 1 (Primary): 100147
100159
100160
100155
Level 2 (Secondary): 100273
100244
100263
100195
100196
Level 3 (Tertiary): 138
13
87
2498
4414
2090
All Tags: 142
1425
2063
2081
6012
642
893